钦定古今图书集成/明伦汇编/官常典/第551卷 > 杨佺期
## 钦定古今图书集成/明伦汇编/官常典/第551卷 > 杨佺期

按《晋书》本传：“佺期，弘农华阴人，汉太尉震之后也。曾
祖准，太常。自震至准，七世有名德。祖林，少有才望，值
乱没胡。父亮，少仕为朝，后归国，终于梁州刺史，以贞
干知名。佺期沉勇果劲，而兄广及弟思平等皆强犷
麤暴，自云门户承籍，江表莫比。有以其门地比王珣
者，犹恚恨。而时人以其晚过江，婚宦失类，每排抑之”，
恒慷慨切齿，欲因事际以逞其志。佺期少仕军府，咸
康中，领众屯城固。苻坚将潘猛距守康回垒，佺期击
走之，其众悉降。拜广威将军、河南太守，戍洛阳。苻坚
将窦冲率众攻平阳太守张元熙于皇天坞，佺期击
走之。佺期自湖城入潼关，累战皆捷，斩获千计，降九
百馀家。归于洛阳。进号龙骧将军，以病改为新野太
守，领建威司马，迁唐邑太守，督石头军事，以疾去职。
荆州刺史殷仲堪引为司马，代江绩为南郡相。仲堪
与桓元举众应王恭、庾楷，仲堪素无戎略，军旅之事，
一委佺期兄弟，以兵五千人为前锋，与桓元相次而
下。至石头，恭死，楷败，朝廷未测元军，乃以佺期代郄
恢为都督梁雍秦三州诸军事、雍州刺史。仲堪、元皆
有迁换，于是俱还寻阳，结盟不奉诏。俄而朝廷复仲
堪本职，乃各还镇。初，元未奉诏，欲自为雍州，以郄恢为广州。恢惧元之来，问于众，咸曰：“佺期来者，谁不勠
力，若桓元来，恐难与为敌。”既知佺期代己，乃谋于南
阳太守闾丘羡，称兵距守。佺期虑事不济，乃声言元
来入沔，而佺期为前驱。恢众信之，无复固志，恢军散
请降。佺期入府，斩闾丘羡，放恢还都，抚将士，恤百姓，
缮修城池，简练甲卒，甚得人情。佺期、仲堪与桓元素
不睦，佺期屡欲相攻，仲堪每抑止之。元以是告执政，
求广其所统。朝廷亦欲成其衅隙，故以桓伟为南蛮
校尉。佺期内怀忿惧，勒兵建牙，声云“援洛”，欲与仲堪
袭元。仲堪虽外结佺期，内疑其心，苦止之。又遣从弟
遹屯北塞以驻之。佺期不得举，乃解兵。隆安三年，桓
元遂举兵讨佺期，先攻仲堪。初，仲堪得元书，急召佺
期，佺期曰：“江陵无食，当何以待敌？可来见就，共守襄
阳。”仲堪自以保境全军，无缘弃城逆走，忧佺期不赴，
乃绐之曰：“比来收集，已有储矣。”佺期信之，乃率众赴
焉。步骑八千，精甲耀日。既至，仲堪唯以饭饷其军。佺
期大怒曰：“今兹败矣！”乃不见仲堪。时元在零田，佺期
与兄广击元，元畏佺期之锐，乃渡军马头。明日，佺期
率殷道护等精锐万人，乘舰出战。元距之不得进。佺
期乃率其麾下数十舰直济江，径向元船。俄而回击
郭铨，殆获铨。会元诸军至，佺期退走，馀众尽没，单马
奔襄阳。元追军至，佺期与兄广俱死之，传首京都，枭
于朱雀门。